Euronews: Αισιόδοξοι οι Έλληνες επιχειρηματίες για τη θετική επίλυση του ονοματολογικού της ΠΓΔΜ

Μερικές φορές η πολιτική δεν συμβαδίζει με την οικονομία. Αυτή είναι η περίπτωση των σχέσεων μεταξύ Ελλάδας και πΓΔΜ, που ακμάζουν από οικονομικής άποψης, παρά τις κακές πολιτικές και διπλωματικές σχέσεις. Η Αθήνα είναι από τους 10 μεγαλύτερους επενδυτές στα Σκόπια και εξάγει αγαθά και υπηρεσίες ύψους μισού δισ. ευρώ.

Ο Αριστείδης Βλάχος, είναι επιχειρηματίας που έχει δραστηριότητες εδώ και 25 χρόνια στα Σκόπια. Η γνώμη του για την κατάσταση των σχέσεων μεταξύ των δύο χωρών είναι ελπιδοφόρα. «Είμαστε σίγουροι και από τις δύο πλευρές ότι είναι εφικτή μια λύση για τη διαμάχη για την ονομασία, ειδικά στην πΓΔΜ, όπου ζω» εξηγεί. «Εκτιμώ ότι και οι δυο πλευρές πρέπει να κάνουν ένα βήμα πίσω» προσθέτει.

Η Θεσσαλονίκη είναι η ελληνική πόλη που έχει περισσότερες σχέσεις με τα Σκόπια, για προφανείς γεωγραφικούς λόγους.

Ο Κυριάκος Λουφάκης είναι πρόεδρος των εξαγωγέων της Βορείου Ελλάδος. Είναι ένας επιχειρηματίας με μετριοπαθείς θέσεις που δεν συμπαθεί τον εθνικιστικό εξτρεμισμό. Υπογραμμίζει πως μία «αναγκαστικά συμβιβαστική λύση» στο θέμα του ονόματος θα ωφελήσει και τις δύο χώρες .«Στην πΓΔΜ, η πλειοψηφία δεν απαρτίζεται από εξτρεμιστές που φτιάχνουν αγάλματα του Μεγάλου Αλεξάνδρου ή τρελούς που εκδίδουν χάρτες της χώρας που περιλαμβάνουν ολόκληρα τμήματα της ελληνικής επικράτειας» εξηγεί.

Πηγή: ΑΠΕ-ΜΠΕ